משנה שבת כד ניקוד
<noinclude>

 מִי שֶׁהֶחֱשִׁיךְ בַּדֶּרֶךְ, נוֹתֵן כִּיסוֹ לְנָכְרִי. 
וְאִם אֵין עִמּוֹ נָכְרִי, מַנִּיחוֹ עַל הַחֲמוֹר. 
הִגִּיעַ לֶחָצֵר הַחִיצוֹנָה, 
נוֹטֵל אֶת הַכֵּלִים הַנִּטָּלִין בְּשַׁבָּת; 
וְשֶׁאֵינָן נִטָּלִין בְּשַׁבָּת, 
מַתִּיר אֶת הַחֲבָלִים, וְהַשַּׂקִּין נוֹפְלִין מֵאֲלֵיהֶם:

 מַתִּירִין פְּקִיעֵי עָמִיר לִפְנֵי בְּהֵמָה, 
וּמְפַסְפְּסִים אֶת הַכֵּיפִין, 
אֲבָל לֹא אֶת הַזִּירִין. 
אֵין מְרַסְּקִין לֹא אֶת הַשַּׁחַת וְלֹא אֶת הֶחָרוּבִין לִפְנֵי בְּהֵמָה, 
בֵּין דַּקָּה בֵּין גַּסָּה. 
רַבִּי יְהוּדָה מַתִּיר בֶּחָרוּבִין לַדַּקָּה:

 אֵין אוֹבְסִין אֶת הַגָּמָל, וְלֹא דּוֹרְסִין, 
אֲבָל מַלְעִיטִין. 
וְאֵין מַמְרִים אֶת הָעֲגָלִים, 
אֲבָל מַלְעִיטִין. 
וּמְהַלְקְטִין לַתַּרְנְגוֹלִין, 
וְנוֹתְנִין מַיִם לַמֻּרְסָן, 
אֲבָל לֹא גּוֹבְלִים. 
וְאֵין נוֹתְנִין מַיִם לִפְנֵי דְּבוֹרִים, 
וְלִפְנֵי יוֹנִים שֶׁבַּשּׁוֹבָךְ;
אֲבָל נוֹתְנִין לִפְנֵי אַוָּזִין וְתַרְנְגוֹלִים, 
וְלִפְנֵי יוֹנֵי הָרְדְּסָיוֹת:

 מְחַתְּכִין אֶת הַדְּלוּעִין לִפְנֵי הַבְּהֵמָה, 
וְאֶת הַנְּבֵלָה לִפְנֵי הַכְּלָבִים. 
רַבִּי יְהוּדָה אוֹמֵר: 
אִם לֹא הָיְתָה נְבֵלָה מֵעֶרֶב שַׁבָּת, אֲסוּרָה, 
לְפִי שֶׁאֵינָהּ מִן הַמּוּכָן:

 מְפֵירִין נְדָרִים בְּשַׁבָּת, 
וְנִשְׁאָלִין לִדְבָרִים שֶׁהֵן לְצֹרֶךְ הַשַּׁבָּת. 
פּוֹקְקִין אֶת הַמָּאוֹר, 
וּמוֹדְדִין אֶת הַמַּטְלִית וְאֶת הַמִּקְוֶה. 
וּמַעֲשֶׂה בִּימֵי אָבִיו שֶׁל רַבִּי צָדוֹק וּבִימֵי אַבָּא שָׁאוּל בֶּן בָּטְנִית, 
שֶׁפָּקְקוּ אֶת הַמָּאוֹר בְּטָפִיחַ, 
וְקָשְׁרוּ אֶת הַמְּקִדָּה בְּגֶמִי, 
לֵידַע אִם יֵשׁ בַּגִּיגִית פּוֹתֵחַ טֶפַח אִם לָאו. 
וּמִדִּבְרֵיהֶן לָמַדְנוּ, 
שֶׁפּוֹקְקִין וּמוֹדְדִין וְקוֹשְׁרִין בְּשַׁבָּת:

שבת כד
כד